Virallinen lehti nro C 034 , 02/02/1998 s. 0161



B4-0056, 0057, 0066, 0073 ja 0095/98 Päätöslauselma 45:n maaseudun intiaanin surmaamisesta Chiapasin osavaltiossa Meksikossa Euroopan parlamentti, joka - ottaa huomioon aikaisemmat Meksikosta ja Chiapasista antamansa päätöslauselmat, A. on kauhistunut 45 ihmisen surmaamisesta, johon Chiapasin osavaltion puolisotilaalliset ryhmät syyllistyivät 22. joulukuuta 1997 Actealissa, B. ottaa huomioon, että turvallisuusjoukot eivät yrittäneet estää ainakin neljä tuntia kestänyttä verilöylyä, C. on huolestunut tilanteen huononemisesta Chiapasin osavaltiossa, jossa toistuvat väkivallanteot ovat pakottaneet tuhannet ihmiset jättämään kotinsa, ja umpikujassa olevien rauhanneuvottelujen keskeytymisestä, D. ottaa huomioon lukuiset selonteot, joiden mukaan puolisotilaallisten joukkojen toiminta on laajentunut Meksikossa tiettyjen paikallisten viranomaisten ja poliittisten ryhmittymien tuen turvin, ja että ihmisoikeuksien suojelu on heikentynyt, sillä hyvin monet raa'at ihmisoikeuksien loukkaukset jäävät rankaisematta, E. suhtautuu myönteisesti presidentti Zedillon lausuntoihin, joissa hän tuomitsee murhat ja lupaa nopeita toimia rikollisiin tekoihin syyllistyneiden tunnistamiseksi ja rankaisemiseksi, ja tasavallan yleisen syyttäjän määräämiseen rankaisemaan näistä rikollisista teoista; panee tyytyväisenä merkille sisäasiain ministerin luopumisen tehtävästään, Chiapasin osavaltion kuvernöörin eroamisen ja yli 40 henkilön pidättämisen epäiltyinä osallisuudesta veritekoihin, F. ottaa huomioon, että Euroopan yhteisön ja sen jäsenvaltioiden sekä Meksikon yhdysvaltojen taloudellista kumppanuutta, poliittista yhteensovittamista ja yhteistyötä koskevan joulukuussa 1997 tehdyn sopimuksen sisältämä yksi keskeisistä uudistuksista on 1 artiklassa oleva demokratialauseke, jonka mukaan sopimus perustuu demokratian ja perusihmisoikeuksien kunnioittamiseen ihmisoikeuksien yleismaailmallisen julistuksen mukaisesti, G. muistuttaa, että presidentti Zedillo on itse ilmaissut sitoutuvansa ehdoitta ja varauksetta kunnioittamaan ihmisoikeuksia ja ryhtymään tarvittaviin toimiin rauhanomaisen ratkaisun löytämiseksi konfliktiin Chiapasin osavaltiossa vuoropuhelun ja liennytyksen kautta, H. ottaa huomioon kansallisen välityskomission CONAIn sekä rauhanvälityskomission COCOPAn toteuttamat toimet; 1. Tuomitsee ankarasti Actealin veriteon sekä kaikki ihmisoikeuksien loukkaukset ja väkivallan muodot riippumatta siitä, keitä näiden rikollisten toimien toteuttajat ovat; 2. Ilmaisee syvän myötätuntonsa ja solidaarisuutensa uhrien omaisia kohtaan; 3. Kehottaa Meksikon hallitusta, maan suvereenisuutta kunnioittaen ja koska se on oikeusvaltio, tutkimaan puolueettomasti ja tehokkaasti Actealin tapahtumia ja saattaisi veriteon tekijät ja suunnittelijat oikeuden tuomittavaksi osoittaakseen, että rikoksista rangaistaan; 4. Kehottaa presidentti Zedilloa tekemään kaiken mahdollisen, jotta Chiapasin osavaltion konfliktiin löydetään vuoropuhelun kautta neuvotteluratkaisu, joka johtaisi oikeudenmukaiseen ja kestävään rauhaan sekä kaikkien puolisotilaallisten ryhmien poistumiseen konfliktialueelta; 5. Kehottaa presidentti Zedilloa pitämään väkivallan torjumisesta, demokratian lujittamisesta ja ihmisoikeuksien kunnioittamisesta antamansa lupaukset, sillä nämä ovat Meksikon ja Euroopan unionin välisten suhteiden perustekijöitä; 6. Pahoittelee, että vuonna 1994 alkanutta Chiapasin konfliktia ei ole saatu ratkaistua neuvotteluteitse, ja kehottaa Meksikon hallitusta lupaamaan, että se pyrkii rauhanomaiseen ratkaisuun Chiapasin alueen konfliktissa, ja kehottaa sen vuoksi molempia osapuolia jatkamaan neuvotteluja San Andrés -sopimusten ja 11. maaliskuuta 1995 vuoropuhelusta, sovittelusta ja arvokkaasti saavuttavasta rauhasta annettujen määräysten toimeenpanemiseksi, Chiapasin riisumiseksi aseista ja rauhanomaisen ratkaisun saavuttamiseksi alueella ihmisoikeuksia ja intiaaniväestön kulttuuria kunnioittaen; 7. Tunnustaa CONAIn ja etenkin San Cristóbal de las Casasin piispan Samuel Ruizin toteuttamat toimet vuoropuhelun aloittamiseksi, tulitauon välittömäksi julistamiseksi sekä Chiapasin intiaaniväestön köyhimpien yhteisöjen kärsimien epäoikeudenmukaisuuksien ja syrjinnän hyvittämiseksi; 8. Panee merkille ne huomattavat toimet, joita myös 14. maaliskuuta 1995 virallisesti perustettu COCOPA on toteuttanut; järjestö on pyrkinyt tehokkaasti ratkaisemaan konfliktin, jotta rauha ja oikeudenmukaisuus voitaisiin taata; kehottaa järjestöä suorittamaan tehtävänsä täysin, sillä se on saanut oikeutuksensa kansalaisia edustavana järjestönä; kehottaa tämän osalta Meksikon parlamentin poliittisia puolueita pyrkimään sopimukseen intiaaniväestön itsehallinnon oikeudellisesta sääntelystä; 9. Tuomitsee varauksetta väkivallan käytön poliittisena välineenä ja pyytää, että zapatistien kansallinen vapautusjärjestö EZLN voisi neuvottelujen kehittyessä osallistua siviilijärjestönä Meksikon poliittiseen elämään; 10. Pyytää komissiota tutkimaan, voidaanko Chiapasin hätäsiirtolaisten hyväksi käynnistää ohjelmaa yhteistyössä Meksikon liittovaltion viranomaisten ja kansainvälisen punaisen ristin kanssa; 11. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Meksikon hallitukselle, Chiapasin osavaltion kuvernöörille, Meksikon senaatin puheenjohtajalle ja edustajainhuoneen puheenjohtajalle sekä COCOPAlle ja CONAIlle.